Lyk van ontvoerde leerkrag (31) gekry | Netwerk24
Deur Marietie Louw-Carstens 28 April 2021 15:12
Naadira Vanker (31), 'n onderwyseres van Johannesburg, is ontvoer en vermoor.
Die lyk van 'n Johannesburgse onderwyseres wat 'n week gelede ontvoer is, is in 'n vlak graf buite 'n sinkhut in die suide van die stad gekry.
Die familie van Naadira Vanker (31), die ma van vier jong kinders, is verpletter nadat die polisie hulle Dinsdagaand laat oor die gruvonds ingelig het.
Kapt. Mavela Masondo, polisiewoordvoerder in Gauteng, sê 'n 36-jarige man is Dinsdagaand in verband met Vanker se moord in hegtenis geneem.
Die polisie het die man in 'n sinkhut in die Phumlamqashi- informele nedersetting naby Lenasia in hegtenis geneem. Hy het glo aan die polisie die vlak graf uitgewys waarin Vanker begrawe is.
Vanker is verlede Donderdag (22 April) omstreeks 06:00 deur twee mans in haar woonstel in Grosvenorstraat, Lenasia-Suid, oorval.
'n Familielid van haar het aan 'n plaaslike radiostasie gesê dat die booswigte twee van haar vier kinders glo aangerand het.
Hulle het Vanker oorrompel en haar glo aan haar hande en voete by die woonstel uitgedra en in haar motor gegooi voordat hulle weggejaag het.
Die geskokte kinders het na 'n familielid se nabygeleë huis gehardloop en vertel wat gebeur het.
Die polisie is ontbied en 'n reusesoektog is na Vanker begin. Pamflette met 'n foto en inligting van haar is wyd op sosiale media versprei.
Masondo sê Vanker se Honda Accord-motor is later dieselfde dag verlate in Ennerdale in die suide van Johannesburg gekry.
Vanker, wat 'n onderwyseres aan die Progress Primary School in Lenasia was, was egter weg.
Masondo sê 'n taakspan en haar familie het onverpoos na haar gesoek.
Die polisie se ondersoek het hulle Dinsdagaand gelei na die informele nedersetting waar Vanker se lyk gekry is.
Die polisie se soek-en-reddingseenheid, sowel as forensiese kundiges, is ontbied om Vanker se lyk uit die vlak graf te haal. Vanker se familie het haar uitgeken.
Masondo sê 'n lykskouing sal gedoen word om te bepaal hoe Vanker dood is. Die polisie soek na 'n tweede verdagte wat moontlik met die moord verbind kan word.
Die man wat aangekeer is, sal eersdaags in die landdroshof in Johannesburg op aanklag van moord verskyn.